**ZÁKON**

**o Múzeu Slovenského národného povstania a o zmene zákona č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov**

Národná rada Slovenskej republiky,

majúc na pamäti

* obete druhej svetovej vojny, a to nielen vojenské, ale aj z radov civilného obyvateľstva,
* všetkých bojovníkov proti okupantom a fašizmu, ktorí sa postavili na odpor so zbraňou v ruke, ale rovnako aj svojimi hrdinskými činmi v rôznych formách odboja,

vážiac si

* povstanie slovenského národa v auguste 1944 aj za účasti ďalších zástupcov národov a národností, ktoré bolo významným signálom v boji za mier a oslobodenie a ktorého posolstvo nás zaradilo na víťaznú protifašistickú stranu,

uvedomujúc si

* potrebu kontinuálne vzdelávať mladú generáciu v duchu protifašistických, prodemokratických a humanistických tradícií,
* naliehavú potrebu osvety v rámci celej spoločnosti proti akýmkoľvek prejavom neznášanlivosti, diskriminácie,
* dôležitosť motivácie a adekvátnej podpory pre odborníkov, inštitúcie a hodnotné iniciatívy zamerané na výskum obdobia Slovenského národného povstania, ako aj  prezentácie ich výsledkov širokej verejnosti

uzniesla sa na tomto zákone:

**Čl. I**

**§ 1**

**Predmet zákona**

Tento zákon upravuje postavenie a činnosťMúzea Slovenského národného povstania (ďalej len „verejnoprávne múzeum“), jeho orgánov, hospodárenie a financovanie verejnoprávneho múzea.

**§ 2**

**Postavenie múzea**

1. Verejnoprávne múzeum je verejnoprávna, odborná inštitúcia s celonárodnou pôsobnosťou a celoštátne špecializované múzeum. Základným poslaním verejnoprávneho múzea je zhromažďovať, vedeckým výskumom zhodnocovať, ochraňovať, odborne spracúvať, využívať a sprístupňovať zbierkové predmety a dokumentárne a archívne materiály viažuce sa k dejinám slovenskej spoločnosti v rokoch 1938 – 1945 s dôrazom na dokumentáciu protifašistického odboja, národnooslobodzovacieho boja a Slovenského národného povstania ako významnej súčasti európskej antifašistickej rezistencie v rokoch druhej svetovej vojny, dokumentovať povojnové súdne procesy, rehabilitácie povstalcov a súčasné prejavy neofašizmu, rasovej neznášanlivosti a intolerancie.
2. Verejnoprávne múzeum je právnická osoba.
3. Sídlom verejnoprávneho múzea je Banská Bystrica.

**§ 3**

**Hlavná činnosť verejnoprávneho** **múzea**

Hlavná činnosť verejnoprávneho múzea je:

a) na základe prieskumu a vedeckého výskumu vykonávaním základným odborných činností systematicky budovať a získavať, odborne spravovať, vedecky skúmať a zhodnocovať, odborne evidovať a vyraďovať, ochraňovať a prezentovať zbierkový fond a zbierky o vývoji slovenskej spoločnosti v rokoch 1938 – 1945 s dôrazom na dokumentáciu protifašistického odboja, národnooslobodzovacieho boja a Slovenského národného povstania na území Slovenskej republiky i mimo neho, dokumentovať povojnové súdne procesy, rehabilitácie povstalcov a súčasné prejavy neofašizmu, rasovej neznášanlivosti a intolerancie,

b) zabezpečovať bezpečnosť a odbornú ochranu zbierkových predmetov predovšetkým konzervovaním a reštaurovaním, digitalizovať svoj zbierkový fond, sprístupňovať ho a vytvárať o ňom sprievodnú dokumentáciu,

c) riešiť vedeckovýskumné úlohy a spolupracovať na vedeckovýskumnej činnosti s inými inštitúciami,

d) prezentovať výsledky svojej zbierkotvornej a odbornej práce a sprístupňovať zbierkové predmety, zbierky a archívne fondy v stálych expozíciách a na výstavách vo vlastných a iných priestoroch doma aj v zahraničí, ako aj prostredníctvom publikačnej a edičnej činnosti a iných odborných, výchovno-vzdelávacích a prezentačných aktivít,

e) prijímať výstavy a vystavovať exponáty iných právnických osôb a fyzických osôb,

f) zabezpečovať a uskutočňovať vedecké, kultúrno-výchovné, kultúrno-spoločenské, odborné a vzdelávacie aktivity a podujatia súvisiace so základným poslaním a predmetom svojej činnosti,

g) nadväzovať priame vzťahy s inými právnickými osobami a fyzickými osobami doma i v zahraničí a vstupovať do medzinárodných združení a projektov,

h) zabezpečovať edičnú, vydavateľskú a propagačnú činnosť v súlade so svojim základným poslaním a predmetom činnosti,

i) zabezpečovať predaj publikácií, tlačených a elektronických materiálov a propagačných materiálov, ktoré sú v súlade so základným poslaním a predmetom jeho činnosti,

j) spravovať najmä národnú kultúrnu pamiatku Kalište, národnú kultúrnu pamiatku Pamätník Nemecká, ktoré sa viažu k dejinám protifašistického odboja slovenskej spoločnosti v rokoch 1938 – 1945,

k) odborne spravovať a dopĺňať stálu Slovenskú národnú expozíciu Tragédia slovenských Židov v Štátnom múzeu Auschwitz-Birkenau v Osvienčime a stálu expozíciu Fašistické represálie na východnom Slovensku v Múzeu Tokajíckej tragédie v Tokajíku,

l) v rámci Slovenskej republiky zabezpečovať činnosť špecializovaného digitalizačného pracoviska pre digitalizáciu objektov,

m) zabezpečovať vzdelávanie pre pedagogických zamestnancov a odbornú verejnosť, vydávať a distribuovať metodické príručky zamerané na dejiny slovenskej spoločnosti v rokoch 1938 – 1945, dokumentáciu povojnových súdnych procesov, rehabilitácie povstalcov a súčasné prejavy neofašizmu, rasovej neznášanlivosti a intolerancie,

n) zabezpečovať vzdelávanie detí a mládeže, vydávať a distribuovať učebné texty zamerané na dejiny slovenskej spoločnosti v rokoch 1938 – 1945, dokumentáciu povojnových súdnych procesov, rehabilitácie povstalcov a súčasné prejavy neofašizmu, rasovej neznášanlivosti a intolerancie,

o) poskytovať informačné, poradenské a ďalšie odborné služby v súlade so svojim základným poslaním a predmetom činnosti verejnosti a bádateľom, vytvárať informačnú bázu a budovať špecializovaný verejný archív, špeciálnu knižnicu, dokumentáciu a literárny a hudobný archív,

p) prevádzkovať ubytovacie zariadenia vo svojej správe, ktoré sa využívajú na dočasný pobyt osôb na potreby verejnoprávneho múzea a iných kultúrnych organizácií,

q) prevádzkovať stravovacie zariadenia a bufet vo svojej správe, ktoré sa využívajú na potreby verejnoprávneho múzea a iných kultúrnych organizácií,

r) prevádzkovať parkovacie plochy vo svojej správe, ktoré s využívajú na potreby verejnoprávneho múzea a iných kultúrnych inštitúcií.

**§ 4**

**Orgány verejnoprávneho** **múzea**

(1) Orgány verejnoprávneho múzea sú:

a) správna rada,

b) dozorná rada.

 (2) Členovia orgánov verejnoprávneho múzea musia spĺňať podmienku vysokoškolského vzdelania najmenej druhého stupňa a podmienku bezúhonnosti. Na účel preukázania dosiahnutého vzdelania poskytnú kandidáti na členov orgánov verejnoprávneho múzea osvedčené kópie dokladov o ukončenom vzdelaní. Za bezúhonného sa na účely tohto zákona považuje ten, kto nebol právoplatne odsúdený za úmyselný trestný čin alebo za trestný čin, pri ktorom výkon trestu odňatia slobody nebol podmienečne odložený. Bezúhonnosť sa preukazuje výpisom z registra trestov. Na účel preukázania bezúhonnosti poskytne kandidát na člena orgánu verejnoprávneho múzea údaje potrebné na vyžiadanie výpisu z registra trestov. Údaje podľa piatej vety Národná rada Slovenskej republiky bezodkladne zašle v elektronickej podobe Generálnej prokuratúre Slovenskej republiky na vydanie výpisu z registra trestov. Funkcia členov orgánov verejnoprávneho múzea je nezlučiteľná s pracovným pomerom s verejnoprávnym múzeom alebo s iným pracovnoprávnym vzťahom s verejnoprávnym múzeom.

(3) Členstvo v správnej rade alebo dozornej rade zaniká

a) uplynutím funkčného obdobia člena správnej rady alebo dozornej rady,

b) písomným vzdaním sa členstva; členstvo sa skončí dňom doručenia oznámenia o vzdaní sa členstva predsedovi Národnej rady Slovenskej republiky,

c) odvolaním z funkcie člena správnej rady alebo dozornej rady Národnou radou Slovenskej republiky,

d) smrťou alebo vyhlásením za mŕtveho.

(4) Národná rada Slovenskej republiky člena správnej rady alebo dozornej rady odvolá, ak

a) vykonáva funkciu alebo činnosť nezlučiteľnú s funkciou člena správnej rady alebo dozornej rady podľa odseku 2,

b) bol právoplatne odsúdený za úmyselný trestný čin alebo za trestný čin, pri ktorom výkon trestu odňatia slobody nebol podmienečne odložený,

c) jeho spôsobilosť na právne úkony bola právoplatne obmedzená alebo

d) nevykonáva funkciu člena správnej rady alebo dozornej rady najmenej tri po sebe nasledujúce kalendárne mesiace.

(5) Štatutárnym orgánom verejnoprávneho múzea je správna rada. Správna rada má troch členov, ktorých volí a odvoláva na návrh určeného výboru Národnej rady Slovenskej republiky Národná rada Slovenskej republiky, pričom pri voľbe určí, ktorého z troch členov volí ako predsedu správnej rady. Funkčné obdobie predsedu a členov správnej rady je šesťročné. Činnosť správnej rady koordinuje a navonok koná v jej mene predseda správnej rady. Predsedu správnej rady v čase jeho neprítomnosti zastupuje v rozsahu jeho práv a povinností predsedom správnej rady poverený člen správnej rady. Správna rada zasadá podľa potreby, najmenej však raz za mesiac.

(6) Dozorná rada je najvyšším kontrolným orgánom verejnoprávneho múzea; má troch členov, ktorých volí a odvoláva na návrh určeného výboru Národnej rady Slovenskej republiky Národná rada Slovenskej republiky. Dozorná rada si spomedzi svojich členov volí predsedu. Funkčné obdobie členov dozornej rady je šesťročné.

(7) Členovia správnej rady a dozornej rady majú nárok na úhradu nákladov spojených s činnosťou v týchto orgánoch podľa osobitného predpisu.[[1]](#footnote-1)) Predsedovi správnej rady patrí za výkon funkcie mesačne odmena vo výške dvojnásobku priemernej mesačnej nominálnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok predchádzajúci roku, v ktorom sa mu má odmena vyplácať. Predsedovi dozornej rady patrí za výkon funkcie mesačne odmena vo výške jeden a polnásobku priemernej mesačnej nominálnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok predchádzajúci roku, v ktorom sa mu má odmena vyplácať. Ostatným členom správnej rady a dozornej rady patrí za výkon funkcie mesačne odmena vo výške priemernej mesačnej nominálnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok predchádzajúci roku, v ktorom sa im má odmena vyplácať. Náklady spojené s výkonom funkcie v správnej rade a dozornej rade sa uhrádzajú z rozpočtu verejnoprávneho múzea.

(8) Do pôsobnosti správnej rady patrí najmä:

a) schvaľovať mzdový poriadok verejnoprávneho múzea,

b) vypracúvať návrh rozpočtu verejnoprávneho múzea a predkladať ho na prerokovanie vláde Slovenskej republiky,

c) schvaľovať organizačný poriadok verejnoprávneho múzea a jeho zmeny,

d) schvaľovať rokovací poriadok správnej rady,

e) vypracúvať ročnú účtovnú závierku verejnoprávneho múzea a predkladať ju na prerokovanie vláde Slovenskej republiky,

f) vypracovať najneskoršie do 30. apríla výročnú správu o činnosti verejnoprávneho múzea za predchádzajúci rok,

g) vymenúvať a odvolávať vedúcich organizačných zložiek verejnoprávneho múzea.

(9) Verejnoprávne múzeum predkladá výročnú správu do 31. mája a po prerokovaní vo vláde Slovenskej republiky návrh rozpočtu a ročnú účtovnú závierku na prerokovanie Národnej rade Slovenskej republiky.

**§ 5**

**Vecné a finančné vymedzenie majetku, hospodárenie a podnikanie** **verejnoprávneho múzea**

(1) Na plnenie úloh podľa tohto zákona sa poskytujú verejnoprávnemu múzeu dotácie a účelové dotácie zo štátneho rozpočtu Slovenskej republiky. S týmito dotáciami hospodári verejnoprávne múzeum podľa osobitných predpisov.[[2]](#footnote-2)) Verejnoprávne múzeum hospodári samostatne podľa schváleného rozpočtu, vo svojom mene nadobúda práva a zaväzuje sa. Na svoju činnosť môže verejnoprávne múzeum prijímať finančné dary a vecné dary. Verejnoprávne múzeum má samostatnú právnu subjektivitu.

(2) Verejnoprávne múzeum spravuje majetok štátu, ktorý mu bol zverený na plnenie základného poslania a predmetu činnosti. Tento majetok vedie verejnoprávne múzeum vo svojej účtovnej a operatívnej evidencii.

(3) Hnuteľný majetok verejnoprávneho múzea tvorí hmotný a nehmotný investičný majetok, drobný hmotný majetok a ďalší majetok vedený v účtovnej a operatívnej evidencii.

(4) Verejnoprávne múzeum môže vykonávať podnikateľskú činnosť nad rámec predmetu svojej hlavnej činnosti za predpokladu, že plní úlohy svojej hlavnej činnosti a získané prostriedky využíva na skvalitnenie služieb poskytovaných v oblasti predmetu hlavnej činnosti.

**§ 6**

**Prechodné ustanovenia**

1. Verejnoprávne múzeum ako verejnoprávna inštitúcia sa zriaďuje od 1. januára 2022 zo štátnej príspevkovej organizácie Múzeum Slovenského národného povstania.
2. Práva a povinnosti z pracovnoprávnych vzťahov a zmluvné vzťahy a záväzky štátnej príspevkovej organizácie Múzeum Slovenského národného povstania prechádzajú od 1. januára 2022 na verejnoprávne múzeum.
3. Majetok v správe štátnej príspevkovej organizácie Múzeum Slovenského národného povstania, ktorý mala v správe k 31. decembru 2021, prechádza od 1. januára 2022 do správy verejnoprávneho múzea.
4. Národná rada Slovenskej republiky zvolí členov správnej rady a dozornej rady do dvoch mesiacov odo dňa zriadenia verejnoprávneho múzea.
5. Do zvolenia predsedu správnej rady vykonáva jeho činnosť štatutárny orgán štátnej príspevkovej organizácie Múzeum Slovenského národného povstania, ktorému dňom zvolenia predsedu správnej rady zaniká funkcia štatutárneho orgánu štátnej príspevkovej organizácie Múzea Slovenského národného povstania.

**Čl. II**

Zákon č. 206/2009 Z. z. o múzeách a o galériách a o ochrane predmetov kultúrnej hodnoty a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení zákona č. 38/2014 Z. z., zákona č. 126/2015 Z. z., zákona č. 376/2015 Z. z., zákona č. 160/2018 Z. z. a nálezu Ústavného súdu Slovenskej republiky č. 34/2019 Z. z. sa mení takto:

„(7) Slovenské technické múzeum a Múzeum Slovenského národného povstania ako celoštátne špecializované múzeá sú právnické osoby. Zriaďovateľom Slovenského technického múzea je ministerstvo. Múzeum Slovenského národného povstania je verejnoprávna inštitúcia. Slovenské technické múzeum v oblasti dejín vedy a techniky a Múzeum Slovenského národného povstania v oblasti dejín druhej svetovej vojny, protifašistického odboja a slovenskej spoločnosti v rokoch 1938 až 1945 vykonávajú komplexnú múzejnú dokumentáciu a sú

1. vrcholné zbierkotvorné, vedecko-výskumné a kultúrno-vzdelávacie inštitúcie v oblasti svojej špecializácie,
2. ústredné informačné, metodické, koordinačné, vzdelávacie centrá pre múzejnú činnosť v oblasti svojej špecializácie.“

**Čl. III**

Tento zákon nadobúda účinnosť 1. januára 2022.

1. Zákon č. 283/2002 Z. z. o cestovných náhradách v znení neskorších predpisov. [↑](#footnote-ref-1)
2. Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. [↑](#footnote-ref-2)